ประมูล 4G รอบที่ 5 เคาะราคาถึง 16,084 ลบ. ทั้งสองใบ
ประมูล 4G คลื่น 900 MHz รอบที่ 5 เคาะทั้งสองใบมาเต็มมูลค่า 16,084 ลบ. โดยใบที่ 1 มีผู้แข่งราคา 1 ราย และใบที่ 2 มีผู้แข่งราคา 3 ราย
15 ธ.ค. 2558

ผู้สื่อข่าวรายงานว่า การประมูลคลื่นความถี่ย่าน 900 MHz จำนวนสองชุด รอบแรกเริ่มขึ้นเมื่อเวลา 9.00 น.โดยผู้เข้าร่วมประมูลต้องเคาะราคาทุกราย โดยใบแรกมีผู้เคาะราคา 1 รายมาที่ 13,508 ล้านบาท เพิ่มขึ้น 644 ล้านบาท หรือ 5% จากราคาเริ่มต้น 12,864 ล้านบาท ตามหลักเกณฑ์ที่คณะกรรมการกิจการกระจายเสียงกิจการโทรทัศน์ และกิจการโทรคมนาคมแห่งชาติ (กสทช.) กำหนดไว้ เช่นเดียวกับใบที่สอง มีผู้เคาะราคา 3 ราย มาที่ 13,508 ล้านบาทเช่นกัน
ส่วนรอบที่ 2 มีผู้เคาะราคา 1 รายขยับประมูลใบแรกมาที่ 14,152 ล้านบาท และใบที่ 2 ราคามาอยู่ที่ 14,152 ล้านบาท มีผู้เสนอราคา 2ราย โดยคาดผู้ชนะประมูลชั่วคราวใช้สิทธิไม่เสนอราคา
รอบที่ 3 จบการประมูลชั่วโมงแรก มีผู้เคาะราคาใบแรกที่ราคา 14,796 ล้านบาท มีผู้เสนอราคา 1 ราย และใบที่สอง เสนอราคาเท่ากันที่ 14,796 ล้านบาท โดยมีผู้เสนอราคา 2 ราย
รอบที่ 4 มีการเสนอราคาใบแรกที่ 15,440 ล้านบาท มีผู้แข่ง 1 ราย ใบที่สองเสนอราคามาที่ 15,440 ล้านบาทเช่นกัน โดยมีผู้แข่งราคา 2ราย
ทั้งนี้ การประมูลดำเนินมาถึงรอบที่ 5 เคาะราคามาถึง 16,084 ล้านบาท ซึ่งเป็นราคาเต็ม 100% ของมูลค่าประเมิน โดยใบที่ 1 มีผู้แข่งราคา 1 ราย และใบที่ 2 มีผู้แข่งราคา 3 ราย ซึ่งตามกติกาจากนี้จะปรับการเคาะราคาแต่ละครั้งเพิ่มขึ้นเป็นคราวละ 322 ล้านบาท หรือ 2.5%